Ruĝkresta turako

Ruĝkresta turako (Tauraco erythrolophus) estas mezgranda verda specio de turakoj, grupo de afrikaj membroj de la familio de Musofagedoj, ene de grupo de afrikaj otidimorphae. Ĝi estas fruktomanĝa birdo endemia de okcidenta Angolo. Ĝia krio sonas iom kiel ĝangala simio.

 Aspekto 
La Ruĝkresta turako pezas 210-325 g kaj estas 45–50 cm longa. Ĝi aspektas simila al la Banermana turako, sed diferenciĝas en kresto kaj vizaĝkoloroj. Ambaŭ seksoj estas similaj.

Ĝi havas, kiel la nomoj sugestas, ruĝan kreston kaj en kapoverto kaj en nuko kun tre fajnaj blankaj plumpintoj. La vizaĝo estas blanka kontraste kun ruĝa okulringo kaj flava dika kaj mallonga beko. La kolo kaj brusto estas helverda, la ventro kaj kruroj pli malhelaj. La flugilkovriloj estas malhelverdaj kun bronzaj briloj, dum la flugoplumoj estas malhelruĝaj. La longa vosto estas malhelblua.

 Kutimaro 
Ili videblas en aroj de ĝis 30 birdoj, aŭ en paroj. Ili kutime restas en arboj, nur malsuprenirante por manĝi aŭ trinki. Ilia dieto konsistas el insektoj, fruktoj, nuksoj, folioj, floroj, semoj, akacioj kaj figoj. Ili eĉ kapablas manĝi berojn, kiuj estas venenaj por homoj.

Voĉo
Profunda bojada voĉo. La voko de la ino estas iomete pli alttona ol tiu de la masklo. Ili estas tre laŭtemaj, precipe ĉe tagiĝo.

Reproduktado
Ruĝkrestaj turakoj estas monogamaj. Ambaŭ partneroj konstruas malfortan neston 5 ĝis 20 metrojn super la tero en densa foliaro. Post la ovodemetado, ambaŭ gepatroj kovas la ovojn. La idoj forlasas la neston je 4-5 semajnoj.

Nacia birdo
La ruĝkresta turako estas la nacia birdo de Angolo. Ĝi troviĝas sufiĉe ofte laŭlonge de la angola montetaro kaj apudaj arbaraj vivejoj.

Bildaro

Referencoj

 Birds of Africa South of the Sahara de Ian Sinclair kaj Peter Ryan 
 Del Hoyo, Elliott and Sargatal (eld.), Handbook of the Birds of the World, Vol 4, 

Eksteraj ligiloj


Kategorio:Musofagedoj
Kategorio:Birdoj de Afriko